1Keu teupimpén kor. Deungon peumeuén keucapi. Ca-e peungajaran Nabi Daud. 2Ya Allah, neudeungoe kheueh doá ulôn, bék neupaleng nibak peue nyang ulôn lakée. 3Neungieng kheueh ulôn dan neujaweueb kheueh ulôn, ulôn hanco sabab keusosahan lôn. 4Até ulôn susah hana meuteuntée sabab jiancam lé musoh dan jitindéeh lé ureuëng jeuhet. Sabab awaknyan nyang peususah udeb ulôn, dan deungon jibeungéh jimeumusoh deungon ulôn. 5Até ulôn lumpah geulisah, mawöt nyang lumpah teumakot nyan jeuet keuhantu lam tuboh lôn. 6Badan lôn peunoh deungon yo dan teumakot nyang hana reuda, jiteugon teuma deungon peurasaan nyang gamang. 7Ah, meunyoe bak lôn na sayeub lagée cicém mirah pati, ulôn po jakmita teumpat nyang teunang. 8Nyoe, ulôn teuma lôn po sampoe óh jiôh, laju lôn tinggai diteungoh padang pasie. 9Ulôn bagah-bagah lônjak mita teumpat meuceu teuhadab angén badée ngon puteng beuliong. 10Ya TUHAN, neupeubingong kheueh dumna musoh lôn, neupeukirôh kheueh watée awaknyan jipeugah haba, sabab dibanda ulôn ngieng gob meupake dan ureuëng meulo. 11Uroe malam awaknyan jikeulileng, jipeubuet nyang jeuhet dan jijak peukaru keudeh keunoe. 12Dipat mantong na peunghancoran; seumeungeut teumeugom hana hase teupeugra di jeueb-jeueb keudée. 13Meunyoe musoh nyang teunak ulôn, hainyan mantong ék ulôn teun. Meunyoe lawan nyang hina ulôn, mantong ék ulôn musöm nibak lawan nyan. 14Teuma, na kheueh droeneueh, rakan ulôn, sahabat lôn, rakan lôn nyang paleng krab nyang khianat lôn. 15Yoh masa ilée tanyoe meurakan paleng that krab, dan tajak iébadat meusajan-sajan u Baét TUHAN. 16Bah kheueh musoh lôn maté meudab-dab dan udeb-udeb jitron u lam donya ureuëng maté, sabab keujeuhetan na di rumoh awaknyan, lamkawan awaknyan. 17Teuma ulôn meulakée ubak Po teu Allah, TUHAN geupeuseulamat ulôn. 18Uroe malam ulôn apoh apah dan ulôn mo, dan Gobnyan geudeungoe su ulôn. 19Gobnyan nyang peuseulamat ulôn nibak jiprang lé musoh, nyang teuka meukawan-kawan jiparan ulôn. 20Allah nyang mat peurintah nibak keukai teuma geudeungoe ulôn dan geupeutaloe awaknyan. Sabab awaknyan hana jitem tobat, dan hana jitakot ubak Po teu Allah. 21Beukaih rakan lôn jijak prang rakan-rakan awaknyan, awaknyan ji iengkeue ubak janji jih. 22Tutoe haba jih aloh meubujuk rayu, teuma lam até jih na jikeubah banci. Tutoe haba jih leumoh leumbot, teuma lagée teutôb deungon peudeueng nyang tajam. 23Jok kheueh khawate gatanyan ubak TUHAN, dan Gobnyan geutulông gata; sabab ureuëng jujoe hana geupeubiyeu taloe. 24Teuma Droeneueh, ya Allah, neukurong awaknyan u dalam uruek nyang paleng lhok. Ureuëng seumeunget dan tukang ro darah ureuëng nyan hana trok siteungoh pih nibak umu jihnyan. Teuma ulôn peucaya ubak Droeneueh.
Copyright